老杜浣花谿圖引
作者：黄庭堅
朝代：宋

paragraphs: 拾遺流落錦官城，故人作尹眼爲青。
碧雞坊西結茅屋，百花潭水濯冠纓。
故衣未補新衣綻，空蟠胸中書萬卷。
探道欲度羲皇前，論詩未覺國風遠。
干戈崢嶸暗宇縣，杜陵韋曲無雞犬。
老妻稚子且眼前，弟妹飄零不相見。
此公樂易真可人，園翁溪友肯卜鄰。
鄰家有酒邀皆去，得意魚鳥來相親。
浣花酒船散車騎，野牆無主看桃李。
宗文守家宗武扶，落日蹇馿馱醉起。
願聞解鞍脫兜鍪，老儒不用千戶侯。
中原未得平安報，醉裏眉攢萬國愁。
生綃鋪牆粉墨落，平生忠義今寂寞。
兒呼不蘇馿失脚，猶恐醒來有新作。
常使詩人拜畫圖，煎膠續弦千古無。